text: https://blitz.bg/obshtestvo/bogat-rodopchanin-se-probva-s-aktsii-na-borsata-v-sashch-vltsite-ot-uolstriyt-mu-sdrakha-kozhata_news852958.html Blitz.bg
  Фалшиви борсови посредници измъкнали над 68 бона от жадния за бърза печалба нашенец, той ще търси правата си в съда
  Смолян, България 28 Ноем. 2021, 19:45 46040 прочита 12 коментара Автор: БЛИЦ
  Родопчанин "потъна" с 68 550 лева при опит да купува акции на Американската фондова борса чрез посредници, които обаче нямали лиценз за подобен род операции, пише Родопи 24.
  Всичко започнало в началото на годината. Със смолянчанина се свързала жена, която се представила за служител в дружество, развиващо дейност с благородни метали и скъпоценни камъни. Тя предложила сключване на договор за финансови услуги и посредничество при търговия с ценни книжа на Американската фондова борса.
  След обяснения за сигурността на дружеството, от фирмата изпратили чрез куриер договор за извършени финансови услуги. В него изпълнителят се задължавал да осигури извършване на финансови услуги, които по естеството си представлявали инвестиции на финансови и капиталови пазари.
  Първоначално смолянчанинът бил убеден да изпрати 1000 лева за закупуване на акции от компания. Комуникацията с посредника се осъществявала по Вайбър. Дни по-късно получил предложение за сключване на изгодна сделка с акции на друга компания, за които при закупуване на пакет от 5000 щатски долара се предоставял бонус.
  Били изпратени 8100 лева, а по-късно и още 2 450 лв. Всички средства се превеждали по банковата сметка на друго дружество, със същия предмет на дейност-"работа с благородни метали и скъпоценни камъни". Дни по-късно били преведени на два пъти сумите от 30 000 и 27 000 лева. За всички тях смолянчанинът получавал уверение, че са закупувани акции и други финансови инструменти.
  В действителност обаче такива сделки не били сключвани, тъй като дружествата нямали лиценз да извършват дейност на инвестиционен посредник. Това станало ясно и при проверка на публичния регистър на Комисията за финансов надзор. Липсата на лиценз пък превръщал договора в нищожен. Когато родопчанинът си поискал парите обратно, те му били отказани с мотив, че трябва да плати още 37 800 лева.